Diari Oficial de la Generalitat Valenciana


Sumari del DOGV 5191, del 03-02-2006 (2006/862)

RESOLUCIÓ de 16 de desembre de 2005, del conseller de Territori i Habitatge, per la qual s'aprova definitivament la modificació puntual núm. 7 de les normes subsidiàries de planejament de Vilafranca.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5191

Data del DOGV
:   03-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/862


Data del document
:   16-12-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Vilafranca
    * pla d'urbanisme

RESOLUCIÓ de 16 de desembre de 2005, del conseller de Territori i Habitatge, per la qual s'aprova definitivament la modificació puntual núm. 7 de les normes subsidiàries de planejament de Vilafranca. [2006/X862]  
Vist l'expedient relatiu a la modificació puntual núm. 7 de les normes subsidiàries de planejament de Vilafranca, (Castelló), i de conformitat amb els següents  
Antecedents de fet  
Primer. El ple de l'Ajuntament de Vilafranca (Castelló), en sessió de 14 d'abril de 2005, va acordar exposar al públic la modificació, la qual es va dur a terme mitjançant anuncis publicats en el periòdic Mediterráneo de 27 d'abril de 2005 i en el Diari Oficial de la Generalitat Valenciana d'11 de maig de 2005. Transcorregut el període d'informació al públic, durant el qual no es van formular al·legacions, es va aprovar provisionalment la modificació el 23 de juny de 2005.  
Segon. El projecte consta de memòria i plànols.   
Tercer. L'objecte del projecte és introduir fins a 10 modificacions puntuals en l'ordenació detallada del sòl urbà de Vilafranca. Es tracta de les modificacions següents:  
. Modificació 1  
Es pretén ordenar unes eres, en crear una plaça a la vora de l'avinguda del Llosar. Així, es crea una plaça ampliant la superfície de vial existent i reduint la superfície de sòl residencial.  
. Modificació 2   
Es pretén alinear un vial existent i redefinir-lo de manera que quede sensiblement paral·lel, ja que en el moment actual cada una de les illes dels carrers porta una alineació.  
. Modificació 3  
En la primera part es tanca una edificació alineant-la amb l'edificació existent de davant. En la segona part es reordena el vial existent de manera que quede paral·lel a les edificacions existents en l'altra cara del vial.  
. Modificació 4  
En la primera part es reordena la zona, canviant la ubicació d'un vial per dos nous. En la segona part s'obri un nou vial en el lloc que actualment és zona verda perquè les edificacions posteriors puguen tenir accés al vial perpendicular  
. Modificació 5  
En la primera part es reordena la zona, canviant la ubicació d'un vial per dos nous. En la segona part es tanca un xamfrà que existia a la vora de la plaça de l'auditori.  
. Modificació 6  
En la primera part es pretén situar un nou vial amb accés a l'avinguda Castellfort. Amb això es canvia d'orientació el vial projectat anteriorment perquè els dos vials esmentats siguen paral·lels. En la segona part s'obrin quatre vials paral·lels perquè totes les parcel·les situades allí puguen tenir accés al vial.  
. Modificació 7  
Hi ha un entrant en el planejament actual inexistent en la realitat, ja que està ocupat per una edificació d'una altura. S'elimina l'entrant.  
. Modificació 8  
Es pretenen obrir quatre vials i redefinir l'illa existent per a així poder tenir accés al vial les parcel·les posteriors.  
. Modificació 9  
S'assenyalen dos vials ja existents i es redefineix una parcel·la ja existent i no definida en el planejament actual.  
. Modificació 10  
Es redefineixen tres vials ja existents i es redefineixen les parcel·les confrontants a aquests vials.  
La modificació incorpora un estudi detallat del qual es deriva que es millora la proporció entre sòl edificable i dotacions.  
Quart. La Comissió Territorial d'Urbanisme de Castelló, en sessió de 26 de juliol de 2005, va acordar informar favorablement sobre la modificació puntual núm. 7 de les normes subsidiàries de planejament de Vilafranca, i elevar la proposta d'aprovació definitiva, amb un informe previ del Consell Jurídic Consultiu de la Comunitat Valenciana.  
Cinqué. Aquesta Conselleria va sol·licitar el corresponent dictamen del Consell Jurídic Consultiu de la Comunitat Valenciana d'acord amb el que estableix l'article 10.8.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana.   
El Consell Jurídic Consultiu de la Comunitat Valenciana ha emés dictamen sobre aquest expedient, en data 10 de novembre de 2005, en el qual es conclou que cal l'aprovació definitiva de la modificació puntual núm. 7 de les normes subsidiàries del planejament del municipi de Vilafranca, per ser conforme a la legislació urbanística.  
Fonaments de dret  
Primer. La tramitació d'aquesta modificació puntual de les normes subsidiàries de planejament de Vilafranca s'ajusta al que estableix l'article 38 de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant LRAU), com també en l'article 158 i següents del Reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV).  
Segon. La documentació està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.   
Tercer. Com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o urbanitzable s'emmarca dins de la discrecionalitat del planejament urbanístic, gaudint en aquests casos l'administració d'àmplia llibertat per a triar, entre les alternatives possibles, la manera en què el territori ha de quedar ordenat. Tanmateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.  
Segons ha assenyalat el Tribunal Constitucional en la Sentència 51/2004, de 13 d'abril: la decisió sobre la configuració de l'assentament urbà municipal en què consisteix el Pla d'urbanisme (marc regulador de l'espai físic de la convivència dels veïns) és una tasca compresa prioritàriament en l'àmbit dels interessos del municipi, i sobre aquella decisió es projecten, per tant, de manera especialment intensa les exigències de l'autonomia municipal. Si bé és possible també la intervenció d'altres administracions públiques, per la imbricació d'interessos diversos que es projecten sobre el mateix territori municipal, aquesta intervenció: no ha d'enfosquir el principi que l'ordenació urbanística del territori municipal és tasca que fonamentalment correspon al municipi, i que la intervenció d'altres administracions es justifica només en la mesura que concórreguen interessos de caràcter supramunicipal o controls de legalitat que, de conformitat amb el bloc de la constitucionalitat, s'atribueixen a les administracions supraordenades sobre les inferiors.  
La LRAU recull clarament aquestes idees. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua mateixa representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.  
La modificació que s'examina es justifica en criteris de racionalitat i no s'oposa a cap precepte legal, per la qual cosa en és convenient l'aprovació.  
Quart. La modificació núm. 4 de les incloses en el projecte que s'examina, com ja s'ha assenyalat, suposa una diferent qualificació d'una zona verda, per la qual cosa són aplicables determinades especialitats procedimentals.  
. D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que estableix la Disposició transitòria novena de la LRAU, i pel fet que no està encara constituït l'esmentat Consell, les funcions d'aquest corresponen al conseller de Territori i Habitatge, amb un informe previ de la Comissió Territorial d'Urbanisme.  
. Altrament, l'article 10.8.e de la Llei 10/1994, de 19 de desembre, del Consell Jurídic Consultiu, estableix que es necessita el dictamen previ d'aquest òrgan en els casos de modificacions del planejament urbanístic, l'objecte dels quals, siga dur a terme una diferent zonificació de zones verdes. Tal com es justifica àmpliament en diversos acords de la Comissió Territorial d'Urbanisme de Castelló, qualsevol alteració que afecte una zona verda necessita també del dictamen del Consell Jurídic Consultiu.  
Amb aquesta modificació s'obri un nou vial en el lloc que actualment és zona verda, això a fi que les edificacions posteriors puguen tenir accés al vial perpendicular, amb la qual cosa una xicoteta porció de 400 m2 actualment qualificats com a zona verda passen a qualificar-se com a viari. Aquest canvi pot dir-se que satisfà plenament els criteris de racionalitat, per la qual cosa es considera que cal aprovar-lo definitivament, considerant que l'expedient disposa d'informe favorable del conseller de Territori i Habitatge, segons el Consell Superior d'Urbanisme, com també dictamen favorable del Consell Jurídic Consultiu de la Comunitat Valenciana, de data 10 de novembre de 2005.  
Cinqué. El conseller de Territori i Habitatge és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 6 e) del Reglament dels òrgans urbanístics de la Generalitat Valenciana, aprovat per Decret 201/2003 de 3 d'octubre, del Consell de la Generalitat.  
Vists els preceptes legals citats i la resta de general i de pertinent aplicació, conforme a l'Acord de la Comissió Informativa de la Comissió Territorial d'Urbanisme de Castelló i conforme al dictamen del Consell Jurídic Consultiu de la Comunitat Valenciana, resolc:  
Aprovar definitivament la modificació puntual núm. 7 de les normes subsidiàries de planejament de Vilafranca (Castelló).  
Contra aquesta resolució, que posa fi a la via administrativa, es pot interposar recurs potestatiu de reposició en el termini d'un mes, davant el conseller de Territori i Habitatge, o bé recurs contenciós administratiu, davant la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'òrgans urbanístics de la Generalitat, i article 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.  
València, 16 de desembre de 2005.. El conseller: Rafael Blasco Castany.